CELEX: C2006/224/51
Language: et
Date: 2006-09-16 00:00:00
Title: Kohtuasi C-323/06 P: Theodoros Kallianose 21. juulil 2006 esitatud apellatsioonkaebus Esimese Astme Kohtu (kolmas koda) 17. mai 2006.  aasta otsuse peale kohtuasjas T-93/04: Kallianos v. komisjon

16.9.2006   
            
            
               ET
            
            
               Euroopa Liidu Teataja
            
            
               C 224/27
            
         Theodoros Kallianose 21. juulil 2006 esitatud apellatsioonkaebus Esimese Astme Kohtu (kolmas koda) 17. mai 2006. aasta otsuse peale kohtuasjas T-93/04: Kallianos v. komisjon
   (Kohtuasi C-323/06 P)
   (2006/C 224/51)
   Kohtumenetluse keel: prantsuse
   Pooled
   
      Apellatsioonkaebuse esitaja: Theodoros Kallianos (esindaja: advokaat G. Archambeau)
   
      Teine menetluspool: Euroopa Ühenduste Komisjon
   Nõuded
   
               —
            
            
               tunnistada apellatsioonkaebus vastuvõetavaks ja põhjendatuks;
            
         
               —
            
            
               tühistada Euroopa Ühenduste Esimese Astme Kohtu 17. mai 2006. aasta otsus kohtuasjas T-93/04: Kallianos v. Euroopa Ühenduste Komisjon täielikult ning kohustada EÜ Esimese Astme Kohut:
               
                           a)
                        
                        
                           tühistama ametisse nimetava asutuse 28. novembri 2003. aasta otsus vastuseks T. Kallianose 2. juuli 2003. aasta kaebusele nr R/335/03;
                        
                     
                           b)
                        
                        
                           kohustama komisjoni hüvitama apellatsioonkaebuse esitajale kõik summad ja mahaarvamised, mis ta jättis õigusvastaselt apellatsioonkaebuse esitajale töötasuga välja maksmata alates Ateena esimese astme kohtu 8. märtsil 1999 kuulutatud otsusest lahutada apellatsioonkaebuse esitaja abielu, s.h ülalpidamiskulude indekseerimine komisjoni talituste 18. septembri 2002. aasta ühepoolse otsuse alusel, ning seadusest tulenev intress 7 % alates apellatsioonkaebuse esitaja töötasust tehtud mahaarvamiste kuupäevast;
                        
                     
                           c)
                        
                        
                           mõistma komisjonilt välja ametliku kohtuteate saatmise menetluskulud, s.h Kreeka kohtuotsuste — dokumendid, mis anti komisjoni käsutusse igal juhul õigel ajal — prantsuse keelde tõlkimise kulud, s.o 1500 eurot, ning kulud, mis apellatsioonkaebuse esitajal tekkisid enda kaitsel seoses vajadusega tegeleda korduvalt komisjoni argumentidega, mis moodustab 20 % kohtukuludest, või muu summa, mille Euroopa Kohus määrab ex aequo et bono põhimõttele tuginedes;
                        
                     
                           d)
                        
                        
                           mõistma kõik Euroopa Kohtu ja Esimese Astme Kohtu menetluses tekkinud kulud välja Euroopa Ühenduste Komisjonilt.
                        
                     
         Väited ja peamised argumendid
   Apellatsioonkaebuse esitaja viitab oma apellatsioonkaebuses esiteks ühenduse institutsioonide pädevuse puudumisele asendada liikmesriike või tõlgendada liikmesriikide abielulahutusmenetlust puudutavaid siseriiklikke õigusnorme.
   Apellatsioonkaebuse esitaja vaidlustab teiseks väite, mille kohaselt ei lõpeta abielu lahutamise otsus automaatselt ajutisi meetmeid kohaldava kohtuniku kehtestatud ajutisi meetmeid, vaid sellest tuleb komisjonile teatada ametliku kohtuteatega, et komisjon saaks lugeda ennast vabastatuks kohustusest pidada kinni teatud osa ühe abikaasa (ametniku) töötasust teise abikaasa kasuks. Selles osas väidab apellatsioonkaebuse esitaja sisuliselt ühelt poolt, et komisjon ei ole kolmas isik, kelle poole pöördutakse, ega tavaline tööandja, kuna kõigil ametnikel on ametnike personalieeskirjadest tulenev informeerimise ja läbipaistvuse kohustus oma perekonnaseisu osas. Ta kinnitab teiselt poolt, et ühe abikaasa kasuks abielulahutusmenetluse käigus tehtud ülalpidamiskulude maksmise otsus tühistati täielikult abielu lahutamise otsuse tegemisel ning et järelikult piisab ülalpidamiskohustuse lõppemiseks ainuüksi sellest, et komisjon on sellest otsusest teadlik, ilma et sellisest kohtuotsusest tuleks teatada ametliku kohtuteatega.